b"\n_START_ARTICLE_\nAndreas Ascharin\n_START_SECTION_\nBiografia\n_START_PARAGRAPH_\nAscharin, de pare rus i mare alemanya del B\xc3\xa0ltic, va assistir a l'escola secund\xc3\xa0ria a Tartu, va estudiar a la Universitat de Tartu des de 1865 fins a 1874, i hi va acabar Matem\xc3\xa0tiques primer i despr\xc3\xa9s Dret. Entre 1875 i 1879 va viure a la capital russa i va escriure com a periodista per al diari St Petersburg Zeitung i el St Petersburg Herald. El 1879 es va traslladar a Riga, on va ser professor d'alemany a l'Alexander High School i Lomonosov. En el temps que va romandre-hi Ascharin va realitzar una tasca period\xc3\xadstica vers\xc3\xa0til, i va fer de traductor de literatura russa a l'alemany.\n_START_SECTION_\nCarrera escaqu\xc3\xadstica\n_START_PARAGRAPH_\nDurant la seva estada a Sant Petersburg, va participar en diversos torneigs. El 1876 va guanyar el campionat rus (ofici\xc3\xb3s) contra Mikha\xc3\xafl Txigorin i Emanuel Schiffers. Contra Friedrich Amelung el 1877 va perdre un matx per 4:5 (-4 +3 =2). Al torneig de Sant Petersburg de 1879, hi va quedar en sis\xc3\xa8 lloc. A Riga hi va supervisar les columnes d'escacs al diari de Riga i al diari Dvina. Tamb\xc3\xa9 va ser President del Club d'Escacs de Riga. Dos anys abans de morir va publicar sota el t\xc3\xadtol Schach-Humoresken, (Riga, 1894), un dels primers llibres sobre l'humor i els escacs, que tamb\xc3\xa9 inclou records de Txigorin o del seu amic Amelung."